text: Nedskæringer truer aftalt sygehusbyggeri
  02 juni 2013 kl. 13.36
  Byggeriet af nye psykiatriafdelinger i Esbjerg og Aabenraa er blandt de projekter, der er truet af byggestop i Region Syddanmark. Nedskæringer i regionernes rammeaftaler kan tvinge regionen til at annullere underskrevne kontrakter.
  Region Syddanmark har fremskyndet investeringer i nye sygehuse og i psykiatrien for at skabe arbejdspladser og vækst i regionen. Nu kan ønsket om øget vækst komme til at ramme regionen hårdt.
  Regeringen og regionerne forhandler i disse dage om rammebevillinger, og finansministeren varsler nedskæringer fra i alt 2,5 mia. kr. til 1,5 mia. kr.
  Det vil betyde, at Region Syddanmark i 2014 får et anlægsloft på 320 mio. kr.
  Det skal ses i lyset af, at regionen allerede har indgået kontrakter for 413 mio. kr.
  Konsekvensen er, at Region Syddanmark kan blive tvunget til at annullere kontrakter for næsten 100 mio. kr. og i stedet stille op til de erstatningskrav, det vil afføde.
  Udover de aftalte kontrakter har regionen planlagt investeringer i nyt byggeri for yderligere 134 mio. kr. og vedligeholdelse af apparatur og it for 210 mio. kr.
  Region Syddanmark har altså samlet planlagt investeringer for over 750 mio. kr. i 2014, mere end dobbelt så meget, som den rammebevilling regionen har udsigt til.
  Se mere i TV SYD Nyheder kl. 19.30
  Hvis nedskæringerne bliver en realitet vil det bl.a. ramme psykiatriafdelingerne i Esbjerg og Aabenraa og udbygningen af sygehusene i Kolding, Vejle og Sønderborg.
  Desuden vil de manglende investeringer i apparater og it give et efterslæb, der rammer kvaliteten i sygehusenes behandling og muligheder for at øge effektiviteten.
  Region Syddanmark har i 2013 et anlægsloft på 560 mio. kr., hvilket ifølge regionens økonomidirektør Mogens Sehested Kristensen i forvejen var sat meget lavt. Han er bekymret over de nuværende forhandlinger.
  - Vi skal et godt stykke over 2 mia. kr., hvis vi overhovedet skal kunne sætte noget i gang. Hvis det bliver under 2 mia. kr. skal vi sætte i stå, siger Mogens Sehested Kristensen til TV SYD.
  